Twee sterf, 28 beseer in N1-botsingDie ongelukstoneel op die N1. (Foto: TMPD via Twitter) Twee mense is dood en 28 na bewering beseer toe ŉ bus en ŉ vragmotor Donderdag in die vroeë oggendure op die N1 Suid tussen Wallmannstal en die Petropoort noord van Pretoria gebots het. Volgens inligting van die Gautengse verkeerspolisie op sosiale media het die botsing omstreeks 04:45 gebeur. Die vragmotor was besig om sand te vervoer toe die botsing plaasgevind het. Luidens die inskrywing was vier van die beseerdes in ŉ kritieke toestand. Die pad is gesluit terwyl owerhede op die toneel besig was. Verkeer is via die R101 deur Wallmannstal herlei. Busaphi Nxumalo, woordvoerder van die provinsiale verkeerspolisie in Gauteng, het Maroela Media se navrae na die Tshwane Metropolisie (TMPD) verwys. Die woordvoerder van die TMPD kon egter ondanks verskeie pogings nie telefonies bereik word nie. Die TMPD het op sy amptelike Twitter-profiel ŉ beroep op motoriste gedoen om die toneel te vermy.